Bendeoorlog wortel van kwaad in WestburyDele van Westbury lyk soos ’n slagveld ná die openbare geweld waartydens agt mense in hegtenis geneem is. Foto: Facebook Agt mense sou na verwagting Dinsdagoggend in die hof verskyn nadat hulle in Westbury vir openbare geweld in hegtenis geneem is tydens die voortslepende betogings teen bendes en ander misdade. Michael Sun, Johannesburg se burgemeesterskomiteelid vir gemeenskapsveiligheid, het Dinsdagoggend gesê sommige inwoners maak hulle skuldig aan meer as protesoptrede. “Dit het nou in misdadige aktiwiteite ontaard,” het hy in ŉ onderhoud met 702 gesê. Kapt. Kay Makhubela, Gautengse polisiewoordvoerder, het intussen aan Maroela Media gesê Bheki Cele, minister van polisie, word 11:00 in Westbury verwag om “interaksie met die gemeenskap te hê”. Gevra of hy die geweld wil probeer stopsit, het Makhubela herhaal die doel van sy besoek is “interaksie met die gemeenskap”. ŉ Predikant wat reeds ŉ leeftyd onder lidmate in die bruin woongebiede van die Witwatersrand werk, sê die situasie bly gespanne. Dit het in elk geval die afgelope jare so onveilig in Westbury en omliggende voorstede geword, hy is bang om huisbesoek te doen. Die Gereformeerde predikant dr. Jerry Hope werk al sedert 1972 onder bruin lidmate van die Witwatersrand. Foto: Verskaf “Bendebedrywighede en dwelmmisbruik is ŉ groot probleem, maar niemand wil verantwoordelikheid aanvaar vir wat daar gebeur nie,” sê dr. Jerry Hope, wat van 1972 tot 1977 predikant van die Gereformeerde gemeente Newclare (in Westbury) was, maar sedert sy emeritaat in 2008 steeds nou betrokke is by sy kerk se bediening in Eldorado Park, Reigerpark en die weste van Johannesburg. Hy sê die polisie, bendebase en gemeenskapsleiers verkwalik mekaar oor en weer vir die oproer, wat intussen na Reigerpark in Boksburg versprei het, wat dit uiters moeilik maak om ŉ oplossing te vind. “Daar was al bendes, soos die Fast Guns, toe ek destyds predikant van Newclare [wat Westbury insluit] was,” vertel Hope, “maar intussen het die dwelms ingekom, en nou sit ons met die probleem van bendes wat oor gebiede baklei.” Hy sê die invloedryke mense wat ryk word uit die dwelmhandel, bly op die agtergrond en gebruik die “klein outjies” om hul vuilwerk te doen. “Die mense wat agter die dwelmhandel sit, is in noue samewerking met die polisie,” beweer hy. “Dis ooglopend, al het ŉ mens nie bewyse nie. Dit gaan al jare lank so aan.” Intussen bekommer dit hom dat maatskaplike euwels hoogty vier. “Dis ŉ baie onaangename situasie,” sê Hope. “Omdat die bruin mense in die huidige bestel agterweë gelaat is, het die meeste van die mense [in gebiede soos Westbury] hulle aan drank en dwelms oorgegee.” Hy meen nog ŉ probleem is dat jong vroue met welgestelde buitelanders trou om hul lewensomstandighede te verbeter. “Buitelandse mans kan baie makliker met ons meisies trou omdat daar nie hindernisse soos lobola is nie, maar die meeste van dié mense is by misdaad betrokke, veral dwelms. Dis ŉ bose kringloop.” Hope was ná sy gesprek met Maroela Media op pad om ŉ lidmaat in die hospitaal te besoek wat geskiet is toe gewapende rowers haar en haar man in hul huis oorval het. “[Wetstoepassing is so gebrekkig], aanvallers kom net in by ons mense se huise en neem wat hulle wil,” sê hy. “Ons mense se omstandighede is vreeslik.”